МБҮА ТББ-ЫН ГИШҮҮДИЙГ БНТУ ДАХЬ ЭЛЧИН САЙД Г.МӨНХБАЯР ХҮЛЭЭН АВЛАА
БНТУ-д жил бүр уламжлал болгон зохион байгуулагддаг “TURKEY BUILD-2025” барилга, барилгын материал, шинэ дэвшилтэт техник технологийн үзэсгэлэн яармагт МБҮА ТББ туршлага судлуулах, сургалт арга хэмжээнд хамруулах, хамтын ажиллагааны боломж бололцоог эрэлхийлэх хүрээнд  20 гаруй Гишүүн байгууллагын төлөөллүүдийн хамт айлчилж байна.
МБҮА ТББ-ын Гүйцэтгэх захирал Г.Батсүх болоод Гишүүн байгууллагуудын 20 гаруй төлөөллүүдийг Монгол Улсаас БНТУ-д суугаа Элчин сайд Г.Мөнхбаяр хүлээн авч уулзан санал бодлоо солилцохоос гадна Турк Улсад нэр хүнд бүхий барилгын салбарынхантай холбоо тогтоох, уулзалт хийхэд дэмжлэг үзүүлэхээ илэрхийллээ.
Уг арга хэмжээний үеэр Монгол Улсын барилгын салбараас төлөөлөн ирж үзэсгэлэн яармагт оролцож буй МБҮА ТББ-ын Гүйцэтгэх захирал Г.Батсүхээс Монгол Улсын барилгын салбарын өнөөгийн нөхцөл байдал, бүтээн байгуулалтын талаар Бүгд Найрамдах Турк Улсын төв телевиз ярилцлага авлаа. 


МБҮА ТББ БНТУ-ЫН БАРИЛГЫН МАТЕРИАЛ ҮЙЛДВЭРЛЭГЧДИЙН ХОЛБООТОЙ ХАМТРАН АЖИЛЛАХ ТАЛААР САНАЛ СОЛИЛЦОВ 
“TURKEY BUILD-2025”  үзэсгэлэнгийн арга хэмжээний үеэр МБҮА ТББ-ын Гүйцэтгэх захирал Г.Батсүх нь БНТУ-ын Барилгын Материал Үйлдвэрлэгчдийн Холбооны Ерөнхий нарийн бичгийн дарга Ayden Erkal-тай уулзаж Монгол Улсад хэрэгжих мега төслүүд болоод Нийслэл Улаанбаатар хотод хэрэгжүүлж буй томоохон төслүүд, хувийн хэвшлийнхний бүтээн байгуулалтын талаарх мэдээллийг өглөө.
БНТУ-даа барилгын салбарын хамгийн том холбоо болох Барилгын Материал Үйлдвэрлэгчдийн Холбоо нь 1984 онд үүсэн байгуулагдсан бөгөөд дотроо хаалганы, цонхны, материал үйлдвэрлэгчдийн, сангийн, дээврийн гээд тус тусын чиглэл бүхий олон холбоодуудын нэгдэл юм.
Тус холбооны зүгээс Монгол Улсад урт удаан хугацаанд хэрэгжих төсөл хөтөлбөр хэрэгжүүлж буй компани, аж ахуйн нэгжүүдэд барилгын бараа материалын чанар, өнгө үзэмж, хэлбэр хэмжээ, үнийн сонголтуудыг тусгайлан гаргаж өгч хамтран ажиллахад бэлэн байгаагаа илэрхийллээ. 
Харин “TURKEY BUILD-2025” үзэсгэлэнг зохион байгуулагч “ICA EVENTS”-ийн захирал Кemal Ulgan нь Монгол Улсаас барилгын материалын болон МАА, ХАА, гоо сайхан гээд бүх чиглэлээр үзэсгэлэн зохион байгуулах, Монгол Улс руу үзэсгэлэн экспод оролцох Турк компаниудыг зуучлах урт хугацааны хамтын ажиллагааг эхлүүлэхэд бэлэн байгаагаа онцоллоо.   


